KIRJALLINEN KYSYMYS E-0920/00

esittäjä(t): Theresa Villiers (PPE-DE) komissiolle

(25. maaliskuuta 2000)

Aihe: Verotusta käsittelevät ryhmät

Voiko komissio antaa yksityiskohtaiset tiedot kaikista nykyisistä virallisista ja epävirallisista ryhmistä sekä komiteoista, jotka käsittelevät verotusta ja veropolitiikkaa EU:ssa?

Voiko komissio lisäksi kertoa

a) näiden ryhmien toimivallan,

b) kokoonpanon,

c) ensimmäisten ja

d) tulevien kokousten ajankohdat?

Frederik Bolkesteinin komission puolesta antama vastaus

(10. toukokuuta 2000)

Tällä hetkellä seuraavat komiteat ja työryhmät työskentelevät komission valvonnassa verotuksen alalla:

- Arvonlisäverokomitea koostuu arvonlisäverohallintojen edustajista, ja sen puheenjohtajana on komission virkamies. Arvonlisäverokomitea on foorumi arvonlisäveroa koskeville keskusteluille. Se antaa neuvoa-antavan lausuntonsa kaikista kuudennen arvonlisäverodirektiivin soveltamiseen liittyvistä kysymyksistä. Arvonlisäverokomitea perustettiin kuudennen arvonlisäverodirektiivin 77/388/ETY(1) 29 artiklan perusteella. Komitean seuraava kokous pidetään 27. kesäkuuta 2000.

- Valmisteverokomitea koostuu jäsenvaltioiden välillisen verotuksen hallinnon edustajista, ja sen puheenjohtajana on komission virkamies. Sen tehtävänä on avustaa komissiota toimissa, jotka liittyvät 25. helmikuuta 1992 annetun neuvoston direktiivin 92/12/ETY(2) valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta tiettyjen säännösten soveltamiseksi toteutettaviin toimiin (sääntelykomiteamenettelyn alaiset toimet). Valmisteverokomitea on foorumi, jossa jäsenvaltiot voivat keskustella yhteisön valmisteverosäännösten soveltamiseen ja tulkintaan liittyvistä näkökohdista. Komitea kokoontuu kolme tai neljä kertaa vuodessa. Sen ensimmäinen kokous oli 7. ja 8. toukokuuta 1992 ja seuraava kokous on 6. ja 7. heinäkuuta 2000.

- Hallinnollisen yhteistyön pysyvä komitea (SCAC) koostuu asianomaisen alan hallinnon edustajista, ja sen puheenjohtajana on komission virkamies. Komitea on foorumi hallinnollista yhteistyötä koskeville keskusteluille. Verotuksen alan komitea käsittelee kysymyksiä, jotka liittyvät hallinnollisesta yhteistyöstä välillisen verotuksen alalla (ALV) 27. tammikuuta 1992 annetun neuvoston asetuksen (ETY) N:o 218/92(3) ja jäsenvaltioiden toimivaltaisten viranomaisten keskinäisestä avusta välittömien verojen alalla 19. joulukuuta 1977 annetun neuvoston direktiivin 77/799/ETY(4) soveltamiseen. Komitea toimii myös sisämarkkinoiden välillisen verotuksen järjestelmiä vahvistavan yhteisön toimintaohjelman (Fiscalis-ohjelma) hyväksymisestä 30. maaliskuuta 1998 tehdyn parlamentin ja neuvoston päätöksen 888/98/EY(5) mukaisena Fiscalis-ohjelman hallintokomiteana. Hallinnollisen yhteistyön pysyvällä komitealla on kolme erikoistunutta alakomiteaa: petostentorjuntaa käsittelevä alakomitea (SCAF), koulutusta käsittelevä alakomitea (SCAT) ja tietoteknologiaa käsittelevä alakomitea (SCIT). Hallinnollisen yhteistyön pysyvä komitea perustettiin 27. tammikuuta 1992 annetulla asetuksella (ETY) N:o 218/92. Komitea kokoontui ensimmäisen kerran 10. ja 11. tammikuuta 1992 (ensimmäinen kokous pidettiin tosin jo ennen varsinaisen komitean perustamista 20. ja 21. tammikuuta 1992). Komitean seuraava kokous pidetään 11. ja 12. heinäkuuta 2000.

- Veropoliittinen työryhmä koostuu valtiovarainministerien henkilökohtaisista edustajista, ja sen puheenjohtajana on komission jäsen, jonka vastuualueeseen verotusasiat kuuluvat. Työryhmä on perustettu foorumiksi veropoliittisia näkökohtia koskeville epävirallisille keskusteluille, joita käydään sisämarkkinoiden kilpailun vääristymien vähentämistä, jäsenvaltioiden verotulojen merkittävää vähentymisen ehkäisemistä ja työllisyyden edistämistä koskevien yhteisön tavoitteiden toteuttamiseksi. Veropoliittinen työryhmä kokoontui ensimmäisen kerran 11. maaliskuuta 1997. Edellinen kokous pidettiin 5. toukokuuta 2000 ja seuraava kokous pidetään todennäköisesti heinäkuussa 2000. Verohallinnon edustajista koostuva alaryhmä perustettiin tutkimaan lisäeläkejärjestelmiin ja henkivakuutusjärjestelmiin sovellettavia verojärjestelyjä. Alaryhmä tapasi ensimmäisen kerran 11. tammikuuta 1999 ja se on kokoontunut yhteensä kaksi kertaa. Uusia kokouksia ei toistaiseksi ole suunniteltu pidettäväksi.

- Vero- ja tullipolitiikan keskinäistä johdonmukaisuutta tutkivan korkean tason työryhmän tehtävänä on tutkia tullien ja välillisen verotuksen johdonmukaisuutta sellaisten epäkohtien löytämiseksi, jotka vaikeuttavat taloudellisten toimijoiden ja hallinnon toimintaa tai lisäävät petosten uhkaa, ja ehdottaa niihin ratkaisuja. Työryhmän koostumus riippuu käsiteltävästä asiasta. Siihen voi kuulua jäsenvaltioiden tullilaitosten tai välillisen verotuksen hallinnon korkean tason tai teknisiä edustajia (tai molempia) sekä verotus- ja tulliasioita käsittelevien komission yksikköjen korkean tason edustajia. Työryhmä kokoontui ensimmäisen kerran 25. kesäkuuta 1999. Seuraava kokous pidetään 16. kesäkuuta 2000.

- Työryhmä 1 koostuu verohallintojen edustajista, ja sen puheenjohtajana on komission virkamies. Työryhmä 1 on neuvoa-antava elin, joka avustaa komissiota arvonlisäveron alalla tehtävien lainsäädännöllisten toimenpiteiden valmistelussa. Se on epävirallinen työryhmä, joten sen koostumusta ei ole virallisesti vahvistettu. Seuraavan kokouksen ajankohtaa ei ole vielä päätetty.

- Työryhmä 2 käsittelee muita välillisiä veroja kuin arvonlisäveroa, se ja kokoontuu epäsäännöllisesti. Työryhmän tarkoituksena on avustaa komissiota tietojen keruussa. Seuraava kokous pidetään yhdessä ympäristöasioista vastaavan pääosaston kanssa, ja sen aiheena ovat verotukselliset keinot henkilöautojen hiilidioksidipäästöjen vähentämisessä. Työryhmä 2 koostuu jäsenvaltioiden välillisen verotuksen virkailijoista ja joistain kansalaisjärjestöjen edustajista. Ensimmäinen kokous pidettiin ennen vuotta 1992, viimeisin kokous 10. huhtikuuta 2000 ja seuraava kokous pidetään maaliskuussa 2001.

- Verotusjärjestelmien rakennetta tutkiva työryhmä (entinen IX luvun ryhmä) perustettiin toimintavuonna 1994/1995 valvomaan jäsenvaltioita komission kasvua, kilpailukykyä ja työllisyyttä koskevan valkoisen kirjan(6) IX luvun (muista kuin palkkakustannuksista johtuvien työkustannusten vähentäminen) osalta. Työryhmä kokoontuu kerran tai kaksi vuodessa, ja se koostuu valtiovarainministeriöiden ja joskus sosiaaliministeriöiden edustajista. Seuraavaan kokouksen ajankohtaa ei ole vielä vahvistettu. Seuraava kokous pidetään yhdessä työllisyysasioista vastuussa olevan pääosaston työryhmän kanssa. Kokouksen aiheena on työllisyysstrategian valvontaindikaattorit, ja keskusteluissa keskitytään työvoimaverotuksen indikaattoreihin.

Komissio on perustanut kaksi epävirallista neuvoa-antavaa asiantuntijaryhmää vastauksena ministerien komissiolle esittämään pyyntöön yritysverotuksen tutkimisesta. Tutkimus koostuu kahdesta osasta, joista kumpaakin käsittelee yksi ryhmä. Nämä tutkimuksen osat ovat efektiivisten yritysverotusasteiden

erojen tutkiminen yhteisössä sekä taloudelliseen toimintaan sisämarkkinoilla vielä liittyvien verotuksellisten esteiden tarkastelu. Ensimmäistä osaa tarkasteleva asiantuntijaryhmä koostuu korkeakouluja ja muita tahoja edustavista yritysverotuksen tehokkuuden arvioinnin asiantuntijoista. Toinen asiantuntijaryhmä koostuu yhteisön yritysten ja työmarkkinaosapuolten asiantuntijoista (liikealan järjestöt, ammattiliitot, tilintarkastusalan yhteisöt jne.). Ensimmäinen ryhmä kokoontui ensimmäisen kerran 9. heinäkuuta 1999, eikä sen seuraavan kokouksen ajankohtaa ole vielä päätetty. Toinen asiantuntijaryhmä kokoontui ensimmäisen kerran 13. heinäkuuta 1999, ja sen seuraava kokous pidetään 19. toukokuuta 2000.

Näiden lisäksi komissio järjestää silloin tällöin tullilaitosten ja verohallintojen päälliköiden tapaamisia ja välillisestä verotuksesta vastaavien ministeriöiden päälliköiden tapaamisia, joissa keskustellaan kaikista merkittävistä heidän toiminta-alaansa kuuluvista asioista näiden kahden alan välisen koordinoinnin varmistamiseksi. Seuraava kokous voidaan järjestää tämän vuoden lopulla.

Komission valvonnassa työskentelevien komiteoiden ja työryhmien lisäksi myös neuvostossa järjestetään verotusalan erikoistyöryhmien kokouksia. Neuvostosta saa lisätietoa näistä ryhmistä.

(1) EYVL L 145, 13.6.1977.

(2) EYVL L 76, 23.3.1992.

(3) EYVL L 24, 1.2.1992.

(4) EYVL L 336, 27.12.1977.

(5) EYVL L 126, 28.4.1998.

(6) KOM(94) 219 lopullinen.